Komisjoni määrus (EÜ) nr 939/2001,

14. mai 2001,

millega sätestatakse nõukogu määruse (EÜ) nr 104/2000 üksikasjalikud rakenduseeskirjad kindla suurusega toetuse andmise kohta teatavatele kalandustoodetele

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 24 lõiget 8,

ning arvestades järgmist:

(1) Määruse (EÜ) nr 104/2000 (millega tunnistatakse alates 1. jaanuarist 2001 kehtetuks nõukogu määrus (EMÜ) nr 3759/92 [2] artikliga 24 nähakse ette, et teatavatel tingimustel antakse kindla suurusega toetust tootjaorganisatsioonidele, kes kõrvaldavad turult kõnealuse määruse IV lisas loetletud tooted.

(2) Lihtsustamise ja ühtlustamise huvides peaks kindla suurusega toetuste kohta kehtima sama kord, mis kehtib ka rahaliste hüvitiste ja ülekandetoetuste kohta, mis on sätestatud komisjoni 15. novembri 2000. aasta määruses (EÜ) nr 2509/2000, milles sätestatakse nõukogu määruse (EÜ) nr 104/2000 üksikasjalikud rakenduseeskirjad rahaliste hüvitiste andmise kohta teatavate kalandustoodete turult kõrvaldamisel, [3] ning komisjoni 21. detsembri 2000. aasta määruses (EÜ) nr 2814/2000, milles sätestatakse nõukogu määruse (EÜ) nr 104/2000 üksikasjalikud rakenduseeskirjad ülekandetoetuste andmise kohta teatavatele kalandustoodetele. [4] Seepärast tuleks nende alusel kindlaks määrata kindla suurusega toetuse andmise tingimused ning tunnistada kehtetuks komisjoni 28. detsembri 1988. aasta määrus (EMÜ) nr 4176/88, milles sätestatakse kindla suurusega toetuse andmise üksikasjalikud rakenduseeskirjad teatavatele kalandustoodetele, [5] viimati muudetud määrusega (EÜ) nr 3516/93 [6].

(3) Nõukogu 26. novembri 1996. aasta määruse (EÜ) nr 2406/96 (milles sätestatakse teatavate kalandustoodete ühised turustusnormid, [7] viimati muudetud määrusega (EÜ) nr 2578/2000 [8] artikli 6 lõikega 1 nähakse ette, et B kategooria toodetena liigitatavatele toodetele ei anta ühises turukorralduses ettenähtud kõrvaldamise puhul rahalist toetust. Kuna määruse (EÜ) nr 104/2000 artiklis 24 kirjeldatud kindla suurusega toetust antakse ainult värskuskategooriatesse ekstra, E ja A kuuluvatele toodetele, tuleb toetuskõlblikud tootekogused arvutada ainult nende tootekategooriate alusel.

(4) Tuleb kindlaks määrata tootjaorganisatsioonidele kindla suurusega toetuse saamiseks esitatavad tingimused.

(5) Kindla suurusega toetust võib maksta ainult kalandusaasta lõpus. Tuleks ette näha ettemaksete tegemise võimalus, mille eeltingimuseks on tagatise esitamine.

(6) Liikmesriikidele tuleks anda luba kindlaks määrata standardväärtus, mida kasutatakse kindla suurusega toetuse arvutamisel, mis jagatakse osadeks vastavalt kõrvaldatud toodete kasutusotstarbele, mis on ette nähtud komisjoni 9. juuni 1983. aasta määruses (EMÜ) nr 1501/83 (turu tasakaalustamismeetmetena kasutatud teatavate kalandustoodete realiseerimise kohta, [9] muudetud määrusega (EMÜ) nr 1106/90. [10]

(7) Selleks et oleks parem tagada nende toodete kvaliteeti ja turul realiseerimist, tuleks määratleda töötlemise miinimumtingimused ning tingimused, mida kohaldatakse töödeldud toodete ladustamise ja taasturustamise suhtes.

(8) Kontrolli tõhustamiseks peavad toetuse saajad pidama laoarvestust igal kuul turustatud, turult kõrvaldatud ja ülekantud koguste kohta (kilogrammides) ning esitama need andmed liikmesriigile. Toetuste andmise süsteemi nõuetekohaseks haldamiseks piisab laoarvestuse pidamisest lühimal ladustamisajal.

(9) Käesolevas määruses sätestatud meetmed on kooskõlas kalandustooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

Üldsätted

Artikkel 1

Kindla suurusega toetuse saamiseks peavad tootjad enne kalandusaasta algust saatma liikmesriigi pädevatele asutustele kategooriate kaupa jaotatud toodete loetelu ning määruse (EÜ) nr 104/2000 artikli 24 lõikes 1 osutatud autonoomse kõrvaldamishinna.

Tootjaorganisatsioonid võivad ühele või mitmele tootekategooriale taotleda autonoomset kõrvaldamishinda, mis ületab määruse (EÜ) nr 104/2000 artikli 24 lõike 1 punktis a osutatud maksimumtaseme. Selle tulemusel kaotavad nad õiguse saada kindla suurusega toetust selles kategoorias või nendes kategooriates, mille puhul maksimumtase on ületatud.

Artikkel 2

Asjaomasele tootjaorganisatsioonile makstakse kindla suurusega toetust alles pärast seda, kui kõnealuse liikmesriigi pädevad asutused on veendunud, et kogused, millele toetust taotletakse, ei ületa määruse (EÜ) nr 104/2000 artikli 24 lõikes 5 kehtestatud piirmäära.

II PEATÜKK

Määruse (EÜ) nr 104/2000 artikli 24 lõikes 2 osutatud kindla suurusega toetuse (edaspidi "kindla suurusega hüvitis") määramise tingimused

Artikkel 3

Kindla suurusega hüvitise määramise suhtes kohaldatakse määruse (EÜ) nr 2509/2000 artiklites 1—4 sätestatud tingimusi mutatis mutandis.

Artikkel 4

Liikmesriigid määravad kindlaks standardväärtuse, mida kasutatakse kindla suurusega hüvitise ja sellega seotud ettemaksete arvutamisel ning mis on jaotatud vastavalt määruse (EMÜ) nr 1501/93 artikli 1 punktides b, c ja d osutatud turult kõrvaldatud toodete kasutusotstarbele.

Standardväärtus kehtestatakse kalandusaasta alguses, võttes aluseks keskmise tulu, mis saadakse asjaomastes liikmesriikides turustusvõimalusi kasutades kuue kuu jooksul, mis eelneb standardväärtuse kehtestamisele, ja need on kõikidele asjaomase liikmesriigi poolt tunnustatud tootjaorganisatsioonidele ühesugused. Seda muudetakse, kui asjaomase liikmesriigi turult saadavas tulus täheldatakse olulisi ja püsivaid muutusi.

III PEATÜKK

Määruse (EÜ) nr 104/2000 artikli 24 lõikes 4 osutatud kindla suurusega toetuse (edaspidi "kindla suurusega lisatasu") määramise tingimused

Artikkel 5

1. Kindla suurusega lisatasu summa kehtestatakse enne iga kalandusaasta algust määruse (EÜ) nr 104/2000 artikli 38 lõikes 2 sätestatud korras. Lisatasu summa kehtestatakse kaaluühiku kohta, võttes aluseks kõnealuse määruse IV lisas loetletud toodete netokaalu.

2. Kindla suurusega lisatasu summa arvutatakse kõnealuste toodete turu stabiliseerimiseks ja ladustamiseks vajalike tehingute tehniliste ja rahaliste kulude põhjal, mis ühendus on eelmise kalandusaasta jooksul registreerinud.

3. Tehnilised kulud on:

a) energiakulud;

b) tööjõukulud seoses ladustamise ja laost väljaandmisega;

c) otsesed pakkimiskulud;

d) töötlemiskulud (komponendid);

e) lossimiskohast töötlemiskohta transportimise kulud.

4. Finantseerimiskulude standardsumma 2001. aastal on 10 eurot tonni kohta. Pärast seda korrigeeritakse seda standardsummat igal aastal intressimääraga, mis määratakse igal aastal vastavalt nõukogu määruse (EMÜ) nr 1883/78 [11] artiklile 5.

5. Asjaomasele kalandusaastale määratud kindla suurusega lisatasu summat kohaldatakse kõikide toodete suhtes, mille ladustamine algas kõnealusel aastal, olenemata ladustamisaja lõpust.

Artikkel 6

Kindla suurusega lisatasu määramise suhtes kohaldatakse määruse (EÜ) nr 2814/2000 artikli 3 lõikeid 1 ja 2 ning artiklit 4 mutatis mutandis.

Artikkel 7

Asjaomasele tootjaorganisatsioonile makstakse kindla suurusega lisatasu alles pärast seda, kui kõnealuse liikmesriigi pädevad asutused on veendunud, et kogused, mille eest lisatasu taotletakse, on kas töödeldud ja ladustatud või säilitatud ja seejärel turule tagasi saadetud vastavalt määruse (EÜ) nr 2814/2000 artiklile 4.

IV PEATÜKK

Lõppsätted

Artikkel 8

1. Asjaomane tootjaorganisatsioon esitab kindla suurusega toetuse taotluse liikmesriigi pädevatele asutustele hiljemalt neli kuud pärast asjaomase kalandusaasta lõppu. Taotlus sisaldab vähemalt lisas ettenähtud andmeid.

2. Asjaomasele tootjaorganisatsioonile tehakse tema taotluse korral iga kuu ettemakseid kõrvaldatud või ülekantud koguste eest, tingimusel et taotleja esitab tagatise, mis on vähemalt 105 % maksest.

3. Ettemakse või ettemaksete summa määratakse kindlaks, võttes aluseks kõrvaldatud koguste ja müügile pandud koguste esialgset suhet asjaomasel ajavahemikul. Summa arvutatakse kahe kuu möödumisel pärast nimetatud kuud ümber tegelike tehingute põhjal, mille kohta on esitatud aruanne kooskõlas lisas esitatud näidisega.

4. Siseriiklikud ametiasutused maksavad kindla suurusega toetuse välja hiljemalt kaheksa kuu jooksul pärast kalandusaasta lõppu. Iga liikmesriiki teatab teistele liikmesriikidele ja komisjonile kindla suurusega toetuse maksjaks määratud asutuse nime ja aadressi.

Artikkel 9

1. Liikmesriigid loovad kontrollisüsteemi tagamaks, et maksetaotlustes esitatud andmed vastavad asjaomase tootjaorganisatsiooni poolt tegelikult müügile pandud ja turult kõrvaldatud kogustele.

2. Tootjaorganisatsioonid tagavad, et toetuse saajad peavad laoarvestust vastavalt lisas esitatud näidisele.

3. Tootjaorganisatsioonid teatavad liikmesriigile igal kuul turult kõrvaldatud ja ülekantud toodete liigid ja kogused koos vastavate kuupäevadega.

Artikkel 10

Liikmesriigid teatavad komisjonile käesoleva määruse alusel võetud meetmetest kohe pärast nende vastuvõtmist, ent igal juhul enne 1. juulit 2001. Nad teatavad komisjonile artikli 9 lõikega 1 hõlmatud valdkonnas olemasolevatest meetmetest enne 1. juulit 2001.

Artikkel 11

Määrus (EMÜ) nr 4176/88 tunnistatakse kehtetuks.

Artikkel 12

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Määrust kohaldatakse alates 1. juunist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. mai 2001

Komisjoni nimel

komisjoni liige

Franz Fischler

[1] EÜT L 17, 21.1.2000, lk 22.

[2] EÜT L 388, 31.12.1992, lk 1.

[3] EÜT L 289, 16.11.2000, lk 11.

[4] EÜT L 326, 22.12.2000, lk 34.

[5] EÜT L 367, 31.12.1988, lk 63.

[6] EÜT L 320, 22.12.1993, lk 10.

[7] EÜT L 334, 23.12.1996, lk 1.

[8] EÜT L 298, 25.11.2000, lk 1.

[9] EÜT L 152, 10.6.1983, lk 22.

[10] EÜT L 111, 1.5.1990, lk 50.

[11] EÜT L 216, 5.8.1978, lk 1.

--------------------------------------------------

LISA

+++++ TIFF +++++

--------------------------------------------------